બે મહિલાના ઉમેદવારો સામસામે હતા. ભાજપના જૂના નેતા હુકુમ સિંહના અવસાન પછી તેમના પુત્રી મૃગાંકા સિંહ હતા, જ્યારે સામે તબસ્સુબ હસન. તબસ્સુમના પતિ પણ રાજકારણમાં હતા. (તેમના પતિ મૂળ જનતા દળમાં હતા અને બાદમાં એસપીમાં જોડાયા હતા. તેમના અવસાન બાદ તબસ્સુબ બીએસપીમાં ગયા હતા અને સાંસદ બન્યા હતા.) તબસ્સુમ એસપી અને બીએસપી બંનેમાં રહી ચૂક્યા છે અને છેવટે આરએલડીમાં આવ્યા છે. છેલ્લી ઘડીએ તેઓ જોડાયા, કેમ કે આ વિસ્તારમાં આરએલડીને ટિકિટો આપવી તેવી સમજૂતિ વિપક્ષોમાં થઈ હતી. તેનો અર્થ એ થયો કે એસપી અને બીએસપી સાથે હવે આરએલડીનું ગઠબંધન પણ પાકું સમજવાનું છે. કૈરાનામાં સાડા પાંચ લાખ મુસ્લિમ મતો છે. તેની સામે જાટ મતો માત્ર દોઢ લાખ છે. તેથી જાટ લોકોને સમજાવવું જરૂરી હતું કે હિન્દુત્વના નામે મુઝફ્ફરનગર રમખાણ પછી મતોનું ધ્રુવીકરણ થયું તે હિન્દુઓ માટે સારું હશે, પણ જાટ માટે અને જાટ લોકોના પક્ષ આરએલડી માટે સારું નથી. તેથી જયંત ચૌધરીએ ગામેગામે ફરીને જાટ લોકોને ફરીને સમજાવ્યાં હતાં કે મુસ્લિમ ઉમેદવાર હોવા છતાં મત આપજો. મતદાન ઓછું થયું હતું, છતાં તબસ્સુમ હસને 4.81 લાખ મતો મળ્યાં. તેનો અર્થ એ કે જાટના મતો સંપૂર્ણ નથી મળ્યા. ભાજપના ઉમેદવારને પણ 4.36 લાખ મતો મળ્યાં છે એટલે ભાજપે ટક્કર આપી છે.